**Қазақ тілі пәнінен 9-сынып білім алушыларын қорытынды аттестаттауға дайындық тапсырмалары (Т1)**

Төменде берілген екі мәтінді оқып, тапсырманы орындаңыз.

**А мәтіні: газет мақаласынан үзінді**

**ЭКСПО көрмесі**

ЭКСПО көрмесі – жаһандық ауқымдағы шара. Оны маңыздылығы жағынан ірі экономикалық форумдармен, туристік тартымдылығы бойынша әлемдегі ірі танымал спорттық ойындармен салыстыруға болады. ЭКСПО көрмесі біздің елімізге ірі инвестиция тартуға мүмкіндік берді, көрмені өткізу арқылы Қазақстан «Жасыл экономиканы» дамытуға тікелей септігін тигізетін жаңа технология мен инновация алды.

Әлемнің алдыңғы қатарлы мемлекеттері ғылымдағы өзінің соңғы жаңалықтарын ұсынатын бұл халықаралық көрмені өткізу идеясы неден туындады? Жасыратыны жоқ, бүгінде елімізде баламалы көздерден қуат алу мәселесі әлі де болса шешілмеген, ал әлем дамудың жаңа, экологиялық тұрғыдан қауіпсіз жолдарын қажетсінеді. Міне, сондықтан Қазақстан «Жасыл экономикаға» бет бұрды. ЭКСПО-ны өткізуден осындай мәселелер шешімін табуда. Шындығында, еліміздің географиялық орналасу жағдайын, жел және күн энергиясын пайдалану мүмкіндігін, сондай-ақ, мұнай және газ ресурстарының энергетикалық әлеуетін ескерсек, бұл қажеттіліктің орнын толтыруға тамаша мүмкіндік туады. Қазақстанның сағатына 1 трлн кв энергия өндіруге мүмкіндігі бар.

«Болашақтың энергиясына» көшуге мүдделілік идеясын елдің өзі көрсете білуі тиіс. Үкімет біздің елімізде бұл бағыттың тиісті деңгейде дамуы мәселелерімен жұмыс істеуі керек. Алдағы бес жыл ішінде Қазақстан таза энергия түрлерінің әзірлемелері мен енгізілуі саласында инновациялық серпіліс жасауы қажет. Сондықтан болашақ энергиясын дамытудың кешенді жоспары барлық өңірді, ұлттық холдингтерді, зерттеу институттары мен әлеуетті отандық және шетелдік инвесторларды қамтыды.

(188 сөз)

«Ақ жол» газетінен.

**Ә мәтіні: ғаламтор мақаласынан үзінді**

**Қазақстан жолы**

Қазіргі Астана қаласы тұрған жер – ықылым заманнан бері адам қоныс қылған өңір. Ежелгі және қазіргі зерттеушілердің еңбегін мұқият қарап отырсақ, Ақмола жерінің қашанда әр түрлі тайпалар мен мәдениеттердің бір-біріне өзара ықпал жасағанын, ауыс-түйісі мол болғанын көреміз. Ол жайлы ежелгі грек тарихшысы Геродоттың еңбектерінде айтылған.

1988 жылы археологтер қазіргі Астана қаласынан бес шақырым жерден ортағасырлық қала – Бозоқтың орнын тапты. Дәл қазіргі Астана қаласы тұрған аумақ арқылы ХVІ ғасырда Сібір-Орта Азия керуен жолы өткен. Бозоқ Қыпшақ хандығының астанасы болған.

Өзінің қолайлы географиялық жағдайының арқасында Кеңес өкіметі жылдарында Ақмола жерінде қаланы одақтың теміржол жүйесіне қосқан және көлік ағынына ілестіріп әкеткен теміржол магистральдары салынды. Бұл Ақмоланы ірі көлік торабына айналдырды.

Жаңа астананы табу мақсатында республиканың бүкіл аумағына жан-жақты зерттеу жүргізілді. Нұр-Сұлтан қаласы өлшемге сәйкес болуы керек еді. Осы өлшемдердің ішіндегі аса маңыздылары: әлеуметтік-экономикалық көрсеткіштер, климат, ландшафт, сейсмикалық жағдай, қоршаған орта, инженерлік және көлік инфрақұрылымының болуы, оның болашағы, коммуникациялар, құрылыс кешендері және еңбек ресурстары. Зерттеулер ең қолайлысы Ақмола екенін көрсетті. Ақмола Қазақстанның географиялық орталығына жақын және маңызды шаруашылық аймақтарына таяу, ірі көлік магистральдары түйіскен жерде орналасқан.

(177 сөз )

*(Ғаламтор беттерінені)*

Екі мәтіндегі ақпарат пен өз пікірлеріңізді пайдаланып, **«ЭКСПО-ға дейінгі және ЭКСПО-дан кейінгі астанамыз» деген тақырыпта эссе жазыңыз.** Эсседегі сөз көлемі 170-200 сөз болуы қажет.

[20]